Chanel เตรียมเปิดตัวเมกอัพสำหรับผู้ชายเป็นครั้งแรก 1 กันยายนนี้
ข่าวที่กำลังฮือฮามากที่สุดในวงการเมกอัพตอนนี้คือ แบรนด์เครื่องสำอางระดับโลก Chanel เตรียมเปิดตัว Boy De Chanel เมกอัพไลน์สำหรับผู้ชายเป็นครั้งแรก ประกอบด้วย 3 ผลิตภัณฑ์เด่นอย่างรองพื้น (Boy de Chanel Le Teint Foundation SPF 25 PA++) ลิปบาล์ม (Boy de Chanel Le Baume Lèvres) และดินสอเขียนคิ้ว (Boy de Chanel Eyebrow Pencil) ที่พร้อมตอบโจทย์การแต่งหน้าเพื่อเสริมสร้างความดูดีให้หนุ่มๆ โดยเฉพาะ ซึ่งจะวางจำหน่ายเป็นแห่งแรกที่ประเทศเกาหลีใต้ ตามแผนการเปิดตัวในวันที่ 1 กันยายนที่กำลังจะถึงนี้ และจะทยอยเปิดตัวตามประเทศต่างๆ ทั่วโลกในเดือนพฤศจิกายนถัดไป ก่อนที่จะเข้าบูติกช็อปของ Chanel ให้เลือกสรรคู่กับเสื้อผ้าในปีหน้า สำหรับ 3 ไอเท็มนี้คาดว่าจะกลายเป็นชิ้น Must Have ที่หนุ่มๆ ทั่วโลกต้องมีคนละชิ้นสองชิ้น เพราะไม่ใช่แค่สาวๆ เท่านั้นที่ต้องการลงทุนกับเมกอัพดีๆ ที่ช่วยเสริมสร้างบุคลิกภาพให้ดูดีขึ้น ผู้ชายเองก็สามารถใช้เมกอัพเพื่อทำให้ตัวเองดูหล่อขึ้นได้เช่นกัน และไม่ต้องกลัวเขินเพราะดีไซน์ของคอลเล็กชัน Boy De Chanel เผยโฉมในมู้ดแอนด์โทนที่บ่งบอกถึงความเป็นสุภาพบุรุษฉบับหนุ่ม Chanel ได้เป็นอย่างดี ผลิตภัณฑ์รองพื้น Boy de Chanel Le Teint Foundation SPF 25 PA++ จะมาใน 4 เฉดสีธรรมชาติ ที่มีส่วนผสมของสารปกป้องแสงแดดในตัว ช่วยให้สีผิวของหนุ่มๆ สม่ำเสมอเรียบเนียน ส่วนลิปบาล์มมีส่วนผสมของน้ำมันโจโจ้บา เชียบัตเตอร์ และวิตามินอีช่วยบำรุงริมฝีปากให้ชุ่มชื่น แต่ไม่ต้องกลัวว่าใช้แล้วปากจะมันวาว เพราะ Chanel ผลิตมาเพื่อหนุ่มๆ โดยเฉพาะ จึงไม่มีสีและไม่มันวาว สุดท้ายเป็นดินสอเขียนคิ้วที่มีเฉดสีให้เลือกมากถึง 4 เฉด ไล่ไปตั้งแต่สีน้ำตาลอ่อน สีน้ำตาลเทา สีน้ำตาลเข้ม และสีดำ เหมาะกับหนุ่มๆ ที่อยากกรูมมิ่งคิ้วให้เป็นระเบียบสวยงาม Courtesy of Chanel ลักษณ์นารา พักตร์เพียงจันทร์อ้างอิง:
แบรนด์เครื่องสำอางระดับโลก Chanel เตรียมเปิดตัวเมกอัพไลน์สำหรับผู้ชายเป็นครั้งแรก ประกอบด้วย 3 ผลิตภัณฑ์เด่นอย่างรองพื้น ลิปบาล์ม และดินสอเขียนคิ้ว พร้อมตอบโจทย์การแต่งหน้าเพื่อเสริมสร้างความดูดีให้หนุ่มๆ โดยเฉพาะ 